Finalitzen les obres de reparació del camí Algepsar
13 d’abril 2022

![](/media/si0fsnua/c-algepsar.jpg?width=850&height=567.9545454545455)

Les obres de reparació del tram del camí Algepsar, a causa dels danys ocasionats per les pluges tardorenques, van finalitzar ahir dimarts 12 d'abril, i ja es troba transitable i obert al pas. L'obra de reforç d'este camí, comunament conegut com camí Vell de Terol, ha sigut d'un tram de 35 metres lineals i ha suposat una inversió del Consell Agrari de 21.741,76 € (IVA inclòs). Els treballs s'han basat en la reparació del tram del camí i reposició de la tanca.

Els treballs en este vial, que presentava importants desperfectes produïts pels episodis de pluges tardorenques i els arrossegaments que van envair la plataforma de la calçada afeblint-la, han consistit en una intervenció inicial amb retroexcavadora, a manera de labor preparatòria per a una posterior fonamentació prèvia amb formigó armat, i la construcció d'un mur amb doble bloc buit farcit de formigó armat. Este mur discorre en paral·lel al camí municipal i reforça la zona de desnivell afectada.

![](/media/wv4pvq5d/photo1649841005.jpeg?width=850&height=478.125)

El terme municipal de Sagunt està dotat de «**un gran nombre de camins sense pavimentar o amb ferms deficients**», que a causa de l'orografia de la zona (fortes pendents), les característiques de la plataforma (camins de terra solta, en la seua majoria) i climatologia (època tardorenca de fortes pluges), «**patixen erosions laminars i solcs, impossibilitant el pas de vehicles pesats (agrícoles) i turismes**», tal com s'informa des del Consell Agrari de Sagunt.

La presidenta del Consell Agrari, Ana María Quesada, ha explicat que seguint la línia «**que estem portant des del Consell, ja des de l'any passat, d'anar treballant sobre aquells camins o trams de camins, que estan més afectats o sobre els quals veiem la possibilitat d'actuar més ràpidament, acabem de finalitzar les obres en el tram del camí Algepsar**».

A més, Quesada ha indicat que «**hem actuat sobretot consolidant-lo, ja que s'havia enfonsat part del mur de contenció que tenia, i s'ha barrat també**». A més ha incidit en «**la necessitat de ser conscients a l'hora de circular per estos camins, que són camins rurals i no són carreteres, a pesar que porten molt de trànsit, i hem de tindre molta precaució en circular, perquè ens podem trobar amb camions, tractors, persones, ciclistes, etc**». En este sentit, la presidenta del Consell ha assenyalat que s'està observant que «**per este camí se circula a una velocitat excessiva**», i per això ha demanat que «**respectem la velocitat**».

![](/media/53xdsu5i/photo1645688860.jpeg?width=850&height=568)

El camí d’Algepsar se situa al nord-oest del nucli urbà de Sagunt i el tram d'actuació es troba en un entorn de marcat caràcter agrícola i forestal, així com residencial. La zona en la qual s'han fet els treballs presentava grans desperfectes pels episodis de pluges i arrossegaments que envaïen la plataforma del camí i l'afeblixen.

La Guàrdia Rural ha prestat el servici de vigilància i regulació de trànsit, col·locació i manteniment diari de tanques i senyalització de via alternativa, només permetent el pas a veïns de la zona afectada.

![](/media/yptdtnmv/photo1644483082.jpeg?width=850&height=478.125)

*   [](http://www.facebook.com/sharer.php?u=https://aytosagunto.es/va/actualitat/finalitzen-les-obres-de-reparacio-del-cami-algepsar/ "Facebook")
*   [](http://twitter.com/share?url=https://aytosagunto.es/va/actualitat/finalitzen-les-obres-de-reparacio-del-cami-algepsar/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/finalitzen-les-obres-de-reparacio-del-cami-algepsar/ "Linked In")
*   [](mailto:?body=https://aytosagunto.es/va/actualitat/finalitzen-les-obres-de-reparacio-del-cami-algepsar/)